Universis presentes litteras inspecturis, decanus christianitatis Sancti-Florentini, salutem in Domino. Notum facimus quod coram nobis constitutus Guillelmus de Racinis, miles, sane mentis existens, donavit et se donavisse recognovit viris religiosis abbati et conventui Deiloci, in puram et perpetuam elemosinam duodecim denarios tur. annui redditus percipiendos, videlicet sex denarios tur. super quandam peciam terre sitam juxta viam que ducit de Bailliaco apud Buissiacum, quam ipsi religiosi tenent ab ipso Guillelmo et Petro dicto Bromuche, milite, in manu-mortua ad duodecim den. tur., prout idem Guillelmus recognovit similiter, coram nobis, et alios sex denarios in censu suo de Buissiaco, die festo Sancti-Remigii, scilicet ob remedium anime sue et animarum Dameronne quondam uxori sue, et Gaucheri, filii sui, et pro anniversario suo in ecclesia sua anno quolibet faciendo. Ad hec autem presentes fuerunt vocati et rogati frater Durannus, magister domus dictorum religiosorum de Villaped, Radulphus de Moisenayo, clericus noster, Theobaldus Vituli et Richardus, serviens dicti Guillelmi. In cujus rei testimonium sigillum nostrum duximus presentibus apponendum. Datum, anno Domini Mº CCº septuagesimo-tercio, die veneris in vigilis apostolorum Symonis et Jude.